# KVA ER STAFETTLOGGEN? INFORMASJON TIL FØRESETTE

I Kvam herad har me fokus på barn og unge sin trivnad. Som eit ledd i arbeidet med betre tverrfagleg samarbeid, har me innført Conexus stafettloggen for å betra samarbeid, dokumentasjon og gode overgangar.

Kva er ein stafettlogg?

Ein stafettlogg er ei elektronisk loggbok over tiltak og involverte personar. Loggen skal gje ei lett tilgjengeleg oversikt over:

* møte som har vorte haldne og møte som er planlagt
* alle avtalar som er inngått
* kva tiltak som er planlagt, kven som er ansvarleg for det enkelte tiltaket, og når tiltaka skal evaluerast
* kva offentlege tenester som er involverte i hjelpetiltaka, og kva oppgåver dei har
* kva fagpersonar som er involverte i hjelpetiltaka, og kva oppgåver dei har

Tiltaka og vurderingane vert definerte i eit samarbeid mellom barnet, foreldra og dei tenestene som er knytte til.

Føresette må alltid gje samtykke at det vert oppretta ein stafettlogg. Berre de foreldre og dei personar som de foreldre gjev løyve til, kan få lesetilgang til stafettloggen.

Stafettloggen finn du på stafettloggen.conexus.no.

Når du har opna påloggingssida, vel du kommunen din. Du loggar på med BankID.

Når startar ein stafettlogg?

Det er aktuelt å oppretta stafettlogg når ein medarbeidar og foreldre er blitt merksame på eit barn, har diskutert bekymringa og bestemmer seg for å sette inn eit tiltak av ei viss varigheit kring barnet. Stafettloggen startar når foreldra har gitt samtykke og eit tiltak skal setjast i gang – når det blir innleia eit samarbeid kring barnet dykkar.

Tiltaka vil bli knytte til utviklingsområde der barnet kan ha nytte av ekstra støtte i ein periode eller over tid. Det vert alltid innhenta samtykke frå foreldra, dette vert utvida med dykkar samtykke når fleire tenester vert involverte. Det vil seia at det alltid vert innhenta samtykke ved overgangar.

Når sluttar ein stafettlogg?

Stafettloggen sluttar når de som foreldre saman med samarbeidspartar ser at barnet trivest og tiltaka har gitt ønska effekt. Som foreldre kan de til ei kvar tid be om at loggen vert sett som passiv. Loggen kan i så fall setjast som aktiv att ved seinare høve.

De kan til ei kvar til trekkja samtykket til stafettloggen. Innhaldet vert då arkivert i kommunen sitt arkivsystem, deretter vert loggen sletta. Innsatsen rundt barnet vert vidareført utan bruk av stafettloggen.

Personvern og datatryggleik i stafettloggen

Stafettloggen er på tryggleiksnivå 4 og krev pålogging med Bank-ID.

Å oppretta stafettlogg er alltid basert på samtykke. Den tilsette klarerer oppstart av stafettlogg med næraste leiar (jamfør handlingsrettleiar på [www.kvam.betreinnsats.no](http://www.kvam.betreinnsats.no)).

Det vert inngått to samtykke, eit samtykke for å etablera ein stafettlogg og eit generelt informert samtykke for samhandling med andre tenester.

Samtykkeskjema for tverrfagleg samarbeid og for å oppretta stafettlogg ligg på [www.kvam.betreinnsats.no](http://www.kvam.betreinnsats.no).

Samtykket må oppdaterast når datoen går ut, eller viss situasjonen vert vesentleg endra. Ved samarbeid som går over fleire år, er det tilrådd å fornya samtykket annakvart år.

Rutinane for samtykke oppfyller krava i personopplysningslova, men tilsette har sjølvstendig ansvar for at alle personopplysingar vert handterte etter personopplysningslova.

Kvam herad har gjort grundige personvernvurderingar kring Conexus stafettloggen. Tilsette finn rutineskildringar i Compilo, og pliktar å setja seg inn i desse.